|  |  |  |
| --- | --- | --- |
| **Predmet** | **Slovenský jazyk a literatúra** | |
| **Vzdelávacia oblasť** | Jazyk a komunikácia | |
| **Ročník** | prvý | |
| **Vyučujúci** |  | |
| **Dátum** |  | |
| **Učebnica** | **HUPSOV šlabikár LIPKA®** | |
| **Tematický celok** | Čítanie – **Hláska a písmená *Ž, ž***  Písanie – **veľké písané *Ž,* malé písané *ž*** | |
| **Prierezové témy** | Osobnostný a sociálny rozvoj | |
| **Medzipredmetové**  **vzťahy** | Etická výchova | |
| **Všeobecné ciele** | a) Rozvíjať fonematické uvedomovanie  b) Poznať a čítať písmená slovenskej abecedy  c) Písať správne tvary písmen slovenskej abecedy  d) Rozvíjať komunikačné a vyjadrovacie schopnosti | |
| **Špecifické ciele** | kognitívne | a.1) Identifikovať hlásku *Ž* v reči  a.2) Určiť hlásku *Ž* na začiatku a vo vnútri slova  b.1) Čítať všetky tvary písmen *Ž, ž*  b.2) Čítaťslabiky, slová a vety vytvorené z daných písmen  b.3) Čítať s porozumením  d.1) Pomenovať obrázky  d.2) Počúvať a zopakovať rozprávanie  d.3) Používať spisovnú výslovnosť |
| psychomotorické | c.1) Písať správne písané i tlačené tvary písmen *Ž, ž*  c.2) Písať správne slabiky, slová a vety vytvorené z daných písmen |
| afektívny | d.4) Vyjadriť svoj vzťah k nevhodnému žartovaniu |
| **Typ vyučovacej hodiny** | expozičná, dvojhodinový blok (90´) | |
| **Vyučovacie metódy** | riadený rozhovor, didaktická hra, práca s ilustráciou, produkčná metóda | |
| **Organizačné formy práce** | spoločná práca, samostatná práca | |
| **Pomôcky** | HUPSOV šlabikár LIPKA, 2. časť, Písanie, 6. zošit, maňuška HUPSA, Pracovný zošit k HUPSOVMU šlabikáru LIPKA, multimediálny disk (MMD) k šlabikáru, PC, dataprojektor | |
| **Výkonový štandard** | Žiak vie:   1. identifikovať hlásku *Ž* v reči *(1. úroveň – zapamätanie)* 2. sluchovo určiťpozíciu hlásky *Ž* na začiatku a vo vnútri slova *(2. úroveň – porozumenie)* 3. určiť grafickú podobu tvarov písmen *Ž, ž (1. úroveň – zapamätanie)* 4. čítať všetky tvary písmena *Ž (1. úroveň – zapamätanie)* 5. čítať plynule slová a vety s novým písmenom *(1. úroveň – zapamätanie)* 6. tvoriť vety podľa zadania *(3. úroveň – aplikácia)* 7. vyhľadať vety znázornené obrázkom *(3. úroveň – aplikácia)* 8. písať správne veľké písané *Ž,* malé písané *ž (1. úroveň – zapamätanie)* 9. vyjadriť svoj vzťah k nevhodnému žartovaniu *(2. úroveň – reagovanie)* | |
| **Nástroje hodnotenia** | porovnanie výsledkov žiaka s jeho predchádzajúcimi výsledkami (individualizované hodnotenie) | |

Príprava je vypracovaná podľa **Metodických komentárov k HUPSOVMU šlabikáru LIPKA®**, strana xxx.

| ***Štruktúra*** | ***Činnosť*** | ***Čas*** | ***Didaktické poznámky*** |
| --- | --- | --- | --- |
|  | **1. hodina, časť ČÍTANIE** |  |  |
| 1. úvodná časť | * Privítanie žiakov v triede * Zraková rozcvička | 3´ | Individuálne podľa podmienok a zvyklostí konkrétnej triedy.  Ako zrakovú rozcvičku môžeme použiť interaktívne cvičenie *Lienka na výlete* na MMD. |
| 2. motivačná časť | * Didaktická hra *Stratené slová*   + opakovanie * Motivačné rozprávanie | 7´ | Opis didaktickej hry je v metodických komentároch. Dôvodom jej zaradenia je precvičiť čítanie a písanie slov a viet, logické uvažovanie.  Môžeme použiť vety (slová v zátvorkách sú slová, ktoré vo vetách chýbajú a sú napísané v rozhádzanom poradí v stĺpci vedľa viet): *Na jazere pláva (labuť). Musíš piť čerstvú (šťavu). (Ťava) nosí náklad. Malý psíček má (kosť). Ema číta (povesť).* *Katka išla (spať). Rasťo má zelený (plášť). Naša Maťa sa učí (šiť).* Žiaci si navzájom kontrolujú správnosť doplnenej vety (určíme dvojice: jeden žiak píše, druhý ho následne skontroluje). Žiakov pochválime za samostatnosť pri práci. Vety nahlas prečítajú. Využijeme ich v motivácii.  HUPS môže povedať žiakom, že počúval doplnené vety. Nepáči sa mu, ako ich doplnili. On by ich chcel doplniť inak, napríklad: *Po jazere pláva plášť. Ema číta kosť. Maťa sa učí spať. Musíš piť čerstvú povesť.* HUPS hovorí nesprávne vety, smeje sa prvákom, že nevedia vety správne zložiť.  Prváci by sa mali na neho nahnevať. HUPS sa im ospravedlní a povie, že chcel iba žartovať, ale sa mu to nevydarilo. Raz už skúšal vystrájať žarty, ale nedopadlo to dobre. O tom si prváci vypočujú alebo prečítajú v príbehu v šlabikári. Najskôr sa však naučia poznať a čítať rodinku nového písmena, ktoré je na začiatku slova *žarty.* Žiaci určia písmeno. |
| 3. expozičná časť | * Vyvodenie tvarov písmena *Ž* na nápovednej tabuli      * Šlabikár, strana 48, vyvodenie všetkých tvarov písmena *Ž*      * Šlabikár, strana 48   + práca s vyvodzovacími obrázkami | 6´ | Žiakom ukážeme nápovedný obrázok žabky na nápovednej tabuli. Určia a pomenujú prvú hlásku v názve obrázka.  Na nápovednej tabuli s písmenom *Ž* predstavíme rodinku písmena *Ž: veľké* *tlačené Ž, malé tlačené ž, veľké písané Ž, malé písané ž*.  Spoločne so žiakmi opakujeme názvy písmen. Rodinku písmena *Ž* môžu žiaci predstaviť aj HUPSOVI.  Po pomenovaní písmen na nápovednej tabuli si žiaci otvoria šlabikár na strane 48, pomenujú nápovedný obrázok a prečítajú všetky tvary písmena *Ž* pod ním.  Žiaci pomenujú obrázky v jednotlivých riadkoch a určia pozíciu hlásky *Ž* v slovách. Žiakom vysvetlíme, že hoci v slovenčine existujú slová, v ktorých sa písmeno *Ž* píše na konci, no pri výslovnosti na konci slova nepočujeme hlásku *Ž*, lebo sa mení na inú hlásku (napr. *nôž – nôš*, *kríž – kríš*, *muž – muš*, *súťaž – súťaš*). Keďže vyvodzovacie obrázky nám pomáhajú určiť novú hlásku v slove podľa počutia, nemôžu byť v poslednom riadku žiadne obrázky.  Žiaci môžu hovoriť ďalšie slová s hláskou *Ž* a určiť jej pozíciu v slove. Slová môžu použiť vo vetách. Opäť dbáme na čo najpresnejšie formulácie žiakov (neopakovať zbytočne slová, neúčelne nepoužívať a neopakovať zámená a pod.).  Pri riešení úlohy môžeme použiť *MMD/Nácvičné obdobie/písmeno Ž/Vyvodzovacie obrázky.* |
| 4. fixačná časť | * Motivačný text *HUPSOVE žarty*   + počúvanie príbehu   + rozhovor o prečítanom texte | 10´ | So žiakmi sa presunieme do zadnej časti triedy (mimo lavíc).  Spoločne prečítame text o tom, ako HUPS robil niečo, čo nie je úplne správne. V tomto prípade si robí žarty, podobne ako na začiatku dnešnej hodiny. Ako väčšina detí, ani on nevie celkom odhadnúť, kedy je žart vtipný a kedy zlomyseľný. V prvej časti textu sú opísané HUPSOVE žarty. V druhej časti sa HUPS sám stáva obeťou nevhodného žartu a hnevá sa. HUPS sa správa podobne ako niekedy žiaci. V krátkom riadenom rozhovore sa snažia navrhnúť, ako jeho správanie napraviť. Po prečítaní textu môžu rozprávať o svojich skúsenostiach s podobnými žartmi, keď sa im podarilo/nepodarilo niekoho pobaviť. Prípadne môžu rozprávať o tom, či sa tiež stali „obeťou“ žartu. Upozorníme ich na nebezpečenstvo šikanovania.  Text prečítame so žiakmi opakovane, spoločne vysvetlíme zvýraznené slovné spojenia.  Vysvetlenie významu zvýraznených slovných spojení nájdeme v HUPSOVOM slovníku na MMD: *MMD/Nácvičné obdobie/písmeno Ž/HUPSOV SLOVNÍK/str. 48 HUPSOVE žarty.* |
|  | **1. hodina, časť PÍSANIE** |  |  |
| 1. expozičná časť | * Písanie, 6. zošit, strana 10   + rozcvičenie rúk   + ukážka správneho tvaru a postupu písania | 5´ | Pred písaním vždy zaradíme rozcvičenie ruky (klopanie prstami po lavici, „kráčanie“ prstami po lavici, krúženie zápästím, krúženie ramenom...).  Spoločne sa zameriame na motivačný obrázok v predpisovom zošite a všetky tvary písmena *Ž* v záložkách pod sebou. Žiaci prečítajú všetky tvary písmena *Ž* a povedia, ktoré písmená sa budú učiť písať (sú vyznačené ružovou farbou).  Na multimediálnom disku k šlabikáru spustíme program s animáciou postupu správneho písania veľkého písaného *Ž* a malého písaného *ž*, *MMD/Nácvičné obdobie/písmeno Ž/Postup správneho písania.* Postup práce s MMD nájdeme v metodických komentároch na multimediálnom disku.  Animáciu niekoľkokrát opakujeme a žiaci opisujú pohyb pera. Potom píšu tvar veľkého písaného *Ž* a malého písaného *ž* vystretou rukou vo vzduchu spolu s animáciou. Môžeme sa ich spýtať, na ktoré písmeno sa *Ž* podobá a čím sa od neho líši (podobá sa na *Z* a líši sa mäkčeňom).  Žiaci nacvičujú písanie písaných tvarov písmen *Ž, ž* v cvičnom zošite. |
| 2. fixačná časť | * Písanie, 6. zošit, strana 10, nácvik písania veľkého tvaru písmena      * + precvičovanie grafickej podoby písmena      * Písanie, 6. zošit, strana 10   + písanie tvarov písmen *Ž, ž* | 12´ | Keď žiaci zvládli tvar písmen *Ž, ž* v cvičnom zošite, pokračujú v predpisovom zošite. Najskôr môžu obtiahnuť tvar veľkého písaného *Ž* a malého písaného *ž,* ktoré sú doplnené šípkami s číslami vyjadrujúcimi postupnosť pri písaní. Žiaci opíšu postup*,* potomobťahujú tvar písmen rôznymi farbičkami.  Grafickú podobu písmena si žiaci zopakujú v tabuľke s písmenami. Vyfarbia iba tvary veľkého písaného *Ž* a malého písaného *ž*. Cieľom tejto úlohy je utvrdiť si správnu grafickú podobu oboch písmen. Žiakov priebežne kontrolujeme.  Žiaci obtiahnu zväčšený tvar písmen *Ž, ž* v prvom riadku, môžu písať perom. Upozorníme ich na šípky a bodky – správny smer a rozstupy písmen pri písaní.  Pri sebahodnotení sa žiaci môžu zamerať na správnu šírku písmena *Ž, ž.* Môžu zakrúžkovať ľubovoľnou farbičkou slovo, ktoré sa im najviac vydarilo. |
| 3. záverečná časť | * Spoločné vyhodnotenie práce   + vyhodnotenie práce žiakov | 2´ | Na záver hodiny žiaci ešte raz prečítajú všetky tvary nového písmena *Ž.* Môžu zopakovať, prečo je dôležité učiť sa rozlišovať, kedy je vhodné robiť žarty a kedy nie. |
|  | **2. hodina** |  |  |
| 1. expozičná časť | * Šlabikár, strana 48, úloha   + vyhľadanie viet znázornených obrázkom * Didaktická hra *Drep – skok* * Šlabikár, strana 48   + čítanie slov s novým písmenom | 20´ | Žiaci prerozprávajú motivačný text o HUPSOVI, ktorý čítali na predchádzajúcej hodine. Môžu opäť zhodnotiť HUPSOVO správanie. Potom povedia, ktoré jeho žarty sú znázornené na ilustrácii, vyhľadajú a podčiarknu v texte vety, ktoré ich opisujú (riešenie: *Predstieral, že vie žehliť studenou žehličkou. Do koláča so želatínou napichal oranžové žuvačky.*).  Dôvodom zaradenia didaktickej hry je precvičiť si pamäť a identifikovať slová z textu. Žiaci sa postavia vedľa lavíc. Hovoríme slová, ktoré boli alebo neboli v prečítanom texte o HUPSOVI. Žiaci spravia drep, ak slovo bolo v texte, a vyskočia, ak slovo v texte nebolo.  Žiaci najskôr spoločne prečítajú každý stĺpec rovnomerným pomalším a plynulým tempom. Potom čítajú slová tak, že čítajú stĺpce súvisle ako vlnovku (každý druhý stĺpec začnú čítať zospodu, aby nadviazali na posledné slovo predchádzajúceho stĺpca). Dôležité je, aby mali žiaci rovnaké tempo čítania a „nestratili“ sa v texte.  Pri opakovanom čítaní slov po riadkoch môžu dievčatá čítať iba slová, v ktorých je *ž* na začiatku slova, chlapci čítajú iba slová, v ktorých je *ž* vo vnútri slova.  Pri riešení úlohy môžeme použiť *MMD/Nácvičné obdobie/písmeno Ž/Práca so šlabikárom/str. 48, NOVÉ SLOVÁ.* |
| 2. fixačná časť | * Pracovný zošit, strana 37, úloha 5   + riešenie dvojsmerovky      * Pracovný zošit, strana 37, úloha 6   + hľadanie dvojíc slov podľa vzoru      * Písanie, 6. zošit, strana 11 | 23´ | HUPS môže povedať žiakom, že už nebude robiť nikdy nevhodné žarty, radšej sa s prvákmi zabaví pri riešení dvojsmerovky.  Postup riešenia žiaci poznajú zo šlabikára, dvojsmerovku riešili na strane 25 (písmeno *N*). Najskôr spoločne prečítajú slová, ktoré budú hľadať v riadkoch, potom slová, ktoré sú napísané v stĺpcoch. Písmená, ktoré zostanú nevyfarbené, vypíšu na čiaru vedľa dvojsmerovky tak, že ich odpisujú po riadkoch zhora nadol.  Riešenie dvojsmerovky*: ĎALEKOHĽAD*  Žiakom vysvetlíme zadanie, vyhľadajú dvojice slov a povedia ich nahlas. Potom ich samostatne vyfarbia vopred dohodnutými farbami.  Skôr než žiaci začnú nacvičovať písanie slov, povedia ich nahlas, rozložia na hlásky a povedia počet hlások v slove. Prácu žiakov priebežne kontrolujeme, hodnotíme a chválime ich za pokrok.  Po napísaní horného bloku riadkov na strane prerušíme písanie.  Žiaci vyfarbia ľubovoľnou farbou plôšku, ktorá predeľuje stranu.  Môžu nahlas prečítať slová, ktoré napísali.  Dolnú časť strany môžeme zadať ako domácu úlohu. |
| 3. záverečná časť | * Vyhodnotenie práce na hodine | 2´ | Prácu žiakov hodnotíme individuálne, oceňujeme a zdôrazňujeme každé napredovanie. |

|  |  |  |
| --- | --- | --- |
| **Predmet** | **Slovenský jazyk a literatúra** | |
| **Vzdelávacia oblasť** | Jazyk a komunikácia | |
| **Ročník** | prvý | |
| **Vyučujúci** |  | |
| **Dátum** |  | |
| **Učebnica** | **HUPSOV šlabikár LIPKA®** | |
| **Tematický celok** | Čítanie – **Hláska a písmená *Ž, ž***  Písanie – **veľké písané *Ž,* malé písané *ž*** | |
| **Prierezové témy** | Osobnostný a sociálny rozvoj | |
| **Medzipredmetové**  **vzťahy** | Etická výchova | |
| **Všeobecné ciele** | a) Rozvíjať fonematické uvedomovanie  b) Poznať a čítať písmená slovenskej abecedy  c) Písať správne tvary písmen slovenskej abecedy  d) Rozvíjať komunikačné a vyjadrovacie schopnosti | |
| **Špecifické ciele** | kognitívne | a.1) Identifikovať hlásku *Ž* v slovách  b.1) Čítať všetky tvary písmen *Ž, ž*  b.2) Čítaťslová a vety vytvorené z daných písmen  b.3) Čítať s porozumením  d.1) Reprodukovať rozprávanie  d.2) Používať spisovnú výslovnosť |
| psychomotorické | c.1) Písať správne písané i tlačené tvary písmen *Ž, ž*  c.2) Písať správne slová a vety vytvorené z daných písmen |
| afektívny | d.3) Vyjadriť svoj vzťah k nevhodnému žartovaniu |
| **Typ vyučovacej hodiny** | fixačná, dvojhodinový blok (90´) | |
| **Vyučovacie metódy** | riadený rozhovor, didaktická hra, práca s ilustráciou, produkčná metóda | |
| **Organizačné formy práce** | spoločná práca, samostatná práca | |
| **Pomôcky** | HUPSOV šlabikár LIPKA, 2. časť, Písanie, 6. zošit, maňuška HUPSA, slová na kartičkách, Pracovný zošit k HUPSOVMU šlabikáru LIPKA, multimediálny disk (MMD) k šlabikáru, PC, dataprojektor | |
| **Výkonový štandard** | Žiak vie:   1. čítať slová a vety s novým písmenom *(1. úroveň – zapamätanie)* 2. prerozprávať text z iného pohľadu *(2. úroveň – porozumenie)* 3. tvoriť vety podľa zadania *(3. úroveň – aplikácia)* 4. napísať vetu podľa zadania *(3. úroveň – aplikácia)* 5. nakresliť obrázok podľa informácií vo vete *(2. úroveň – porozumenie)* 6. písať správne tlačené tvary *Ž, ž (1. úroveň – zapamätanie)* 7. vyjadriť svoj vzťah k nevhodnému žartovaniu *(2. úroveň – reagovanie)* | |
| **Nástroje hodnotenia** | porovnanie výsledkov žiaka s jeho predchádzajúcimi výsledkami (individualizované hodnotenie) | |

Príprava je vypracovaná podľa **Metodických komentárov k HUPSOVMU šlabikáru LIPKA®**, strana xxx.

| ***Štruktúra*** | ***Činnosť*** | ***Čas*** | ***Didaktické poznámky*** |
| --- | --- | --- | --- |
|  | **1. hodina** |  |  |
| 1. úvodná časť | * Privítanie žiakov v triede * Zraková rozcvička | 3´ | Individuálne podľa podmienok a zvyklostí konkrétnej triedy.  Ako zrakovú rozcvičku môžeme použiť interaktívne cvičenie *Lienka na výlete* na MMD. |
| 2. expozičná časť | * Didaktická hra *Povedz vetu* * Šlabikár, strana 49, úloha 1   + písanie vety podľa zadania      * Šlabikár, strana 49, úloha 2   + riešenie hádanky | 15´ | Opis didaktickej hry je v metodických komentároch. Dôvodom jej zaradenia je precvičiť tvorenie viet s daným slovom. Žiaci si sadnú do kruhu. Ten, ktorý začína, má v ruke malú loptičku. Povie slovo s hláskou *Ž* a hodí loptičku spolužiakovi/spolužiačke v kruhu. Ten/tá slovo zopakuje a použije ho vo vete. Môže sa vopred určiť počet slov vo vete. Žiak, ktorý povedal vetu, vymyslí ďalšie slovo s hláskou *Ž* a hodí loptičku spolužiakovi/spolužiačke v kruhu. Hra pokračuje, až kým sa nevystriedajú všetci žiaci alebo neuplynie časový limit určený na hru.  Žiaci HUPSOVI pomenujú obrázky na kartičkách. HUPS ich upozorní aj na obrázok žuvačky a mravčekov s bublinami zo žuvačiek. Prváci by mu mali odpovedať, že tieto obrázky nie sú na kartičkách. Niektoré slová použijú vo vete, vetu samostatne napíšu do riadka.  Vety potom prečítajú HUPSOVI. Žiakov pochválime za samostatnosť pri práci.  Pri riešení úlohy môžeme použiť *MMD/Nácvičné obdobie/písmeno Ž/Práca so šlabikárom/str. 49, úloha 1.*  HUPS môže povedať žiakom, že má rád hádanky a jednu našiel v šlabikári. Je zvedavý, či ju prváci uhádnu. Žiaci si potichu hádanku prečítajú a odpovede pošepkajú HUPSOVI do ucha. HUPS pochváli všetkých, ktorí správne uhádli a povedali *JEŽ* alebo *JEŽKO*. |
| 3. fixačná časť | * Šlabikár, strana 49, úloha 3   + čítanie krátkeho textu   + prerozprávanie textu z iného pohľadu      * Šlabikár, strana 49, písanie tlačených písmen      * Písanie, 6. zošit, strana 12 | 25´ | Text nadväzuje na text zo strany 48. Rozpráva príbeh z pohľadu žaby čakajúcej v HUPSOVOM vrecku. Žiakov upozorníme na to, že čítajú ten istý príbeh, ale rozpráva ho niekto iný. Môžu sa pokúsiť porozprávať príbeh z pohľadu niekoho ďalšieho – HUPSA, muchy, studenej žehličky...  Žiakov rozdelíme na dve skupiny.  **Prvá skupina** bude spoločne s učiteľom čítať text v úlohe 3 podľa individuálnych potrieb žiakov. Spoločne vyriešia aj úlohy b), c).  **Druhá skupina** bude samostatne písať tlačené tvary písmen a HUPSOVU úlohu.  Po uplynutí určeného časového úseku prácu skupín vymeníme.  Priebežne ich prácu kontrolujeme a individuálne hodnotíme.  Pri nácviku písania tlačených tvarov písmen môžeme využiť pracovné listy na *MMD/Nácvičné obdobie/písmeno Ž/Pracovný list písmeno Ž, Pracovný list písmeno ž.*  Pri riešení úlohy môžeme použiť *MMD/Nácvičné obdobie/písmeno Ž/Práca so šlabikárom/tlačené ž, Ž.*  Keď žiaci dopíšu tvary tlačených písmen, samostatne riešiaHUPSOVU úlohu.  Po skončení práce skupín niektorých žiakov vyzveme, aby povedali svoje napísané slová vo vetách. Všetkých žiakov pochválime za samostatnú prácu.  Skôr než žiaci začnú nacvičovať písanie slov, povedia ich nahlas, rozložia na hlásky a povedia počet hlások v slove. Prácu žiakov priebežne kontrolujeme, hodnotíme a chválime ich za pokrok.  Po napísaní horného bloku riadkov na strane prerušíme písanie.  Žiaci vyfarbia ľubovoľnou farbou plôšku, ktorá predeľuje stranu.  Môžu nahlas prečítať slová, ktoré napísali.  Dolnú časť strany môžeme zadať ako domácu úlohu. |
| 4. záverečná časť | * Spoločné vyhodnotenie práce   + vyhodnotenie práce žiakov | 2´ | Na záver hodiny žiaci môžu povedať činnosti, ktoré budú robiť zajtra v škole (použijú tvar neurčitku), napr. *písať, čítať, spievať...* Pochválime ich za prácu na hodine. |
|  | **2. hodina** |  |  |
| 1. expozičná časť | * Písanie, 6. zošit, strana 13        * Didaktická hra *Nájdi dvojicu* * Pracovný zošit, strana 40, čítanie o zvieratách | 20´ | Pred písaním vždy zaradíme rozcvičenie ruky (klopanie prstami po lavici, „kráčanie“ prstami po lavici, krúženie zápästím, krúženie ramenom...).  Skôr než žiaci začnú nacvičovať písanie slov, povedia ich nahlas, rozložia na hlásky a povedia počet hlások v slove. Prácu žiakov priebežne kontrolujeme, hodnotíme a chválime za ich pokrok.  Po napísaní horného bloku riadkov na strane prerušíme písanie.  Žiaci vyfarbia ľubovoľnou farbou plôšku, ktorá predeľuje stranu.  Môžu nahlas prečítať slová, ktoré napísali.  Pri písaní dolného bloku riadkov žiaci postupujú ako v hornej časti strany.  Pri sebahodnotení môžeme postupovať podľa pokynov v metodických komentároch. Žiaci sa môžu zamerať na správne písanie veľkých začiatočných písmen v menách. Môžu zakrúžkovať červenou farbičkou v každom riadku slovo, ktoré sa im najviac vydarilo.  Dôvodom zaradenia didaktickej hry je tvorenie dvojíc slov, ktoré sa k sebe najviac hodia, a opakovanie čítania slov. Žiakom rozdáme kartičky so slovami (slová sú vyberané tak, aby spolu súviseli, tvorili logickú dvojicu). Slová najskôr prečítajú. Potom učiteľ vyvolá prvého žiaka, ktorý povie: *Hľadám slovo do dvojice k môjmu slovu...* (napr. *žabka*). Žiak, ktorý má na kartičke napísané slovo, ktoré sa k nemu najviac hodí (napr. *užitočná*), sa postaví a pred tabuľou vytvoria spolu dvojicu. Všetci žiaci dvojicu slov spoločne prečítajú. Môžeme použiť dvojice slov: *farebná – stužka, užitočná – žabka, kožený – kabát, parná – žehlička, ťažké – železo, žlté – ruže, ostrý – nožík, šunková – žemľa...*  Žiaci pomenujú všetky tvary písmena *Ž* a prečítajú názov zvieraťa, o ktorom sa dozvedia z pracovného zošita. Skôr než im o ňom niečo prečítame, spýtame sa, či zviera poznajú a čo je podľa ilustrácie preň charakteristické. Potom môžeme spoločne prečítať informáciu o *žirafe*. |
| 2. fixačná časť | * Pracovný zošit, strana 40, úloha 1   + priradenie slov k obrázku      * Pracovný zošit, strana 40, úloha 3   + vyhľadanie slov podľa zadania      * Pracovný zošit, strana 40, úlohy 2 a 4   + kreslenie obrázkov podľa viet | 20´ | HUPS môže povedať žiakom, že si znova pozeral encyklopédiu zvierat, aby spoznal ďalšie zaujímavé zvieratá. V pracovnom zošite videl tiež obrázky zvierat, ale nie je si istý, či ich všetky pozná. Poprosí prvákov, aby ich pomenovali a napísali ich názvy, aby si ich lepšie zapamätal.  Žiaci spoločne pomenujú zvieratá. Ich názvy môžu napísať na tabuľu, potom do pracovného zošita. Riešenie: *žralok, dážďovka, vážka, žaba, bažant*  Žiaci najskôr riešia úlohu 3. Spoločne prečítajú všetky slová v rámikoch a zároveň vyfarbujú slová označujúce činnosti, ktoré môže robiť pes.  Vetu o psovi napíšu samostatne.  HUPS povie žiakom, že budú opäť kresliť obrázky podľa viet. Žiaci najskôr vety prečítajú. Potom ich rozdelíme na dve skupiny.  **Prvá skupina** samostatne rieši úlohy 2 a 4.  **Druhá skupina** číta spolu s učiteľom text z textovej prílohy na nácvik techniky čítania na strane 9 (je umiestnená v strede šlabikára). Pracujeme podľa individuálnych potrieb žiakov.  Prácu skupín po dohodnutom časovom úseku vymeníme.  Samostatnú prácu žiakov spoločne skontrolujeme.  Pri sebahodnotení sa žiaci môžu zamerať na správne nakreslenie obrázkov podľa viet v druhej úlohe. |
| 3. záverečná časť | * Vyhodnotenie práce na hodine | 5´ | Prácu žiakov hodnotíme individuálne, oceňujeme a zdôrazňujeme každé napredovanie. Najviac vyzdvihneme ich samostatnosť pri riešení úloh. |

|  |  |  |
| --- | --- | --- |
| **Predmet** | **Slovenský jazyk a literatúra** | |
| **Vzdelávacia oblasť** | Jazyk a komunikácia | |
| **Ročník** | prvý | |
| **Vyučujúci** |  | |
| **Dátum** |  | |
| **Učebnica** | **HUPSOV šlabikár LIPKA®** | |
| **Tematický celok** | Čítanie – **Hláska a písmená *Dz, dz, Dž, dž***  Písanie – **veľké písané *Dz, Dž,* malé písané *dz, dž*** | |
| **Prierezové témy** | Osobnostný a sociálny rozvoj | |
| **Medzipredmetové**  **vzťahy** | Etická výchova | |
| **Všeobecné ciele** | a) Rozvíjať fonematické uvedomovanie  b) Poznať a čítať písmená slovenskej abecedy  c) Písať správne tvary písmen slovenskej abecedy  d) Rozvíjať komunikačné a vyjadrovacie schopnosti | |
| **Špecifické ciele** | kognitívne | a.1) Identifikovať hlásky *Dz, Dž* v reči  a.2) Určiť pozíciu nových hlások v slovách  b.1) Čítať všetky tvary písmen *Dz, dz, Dž, dž*  b.2) Čítaťslabiky, slová a vety vytvorené z daných písmen  b.3) Čítať s porozumením  d.1) Pomenovať obrázky  d.2) Počúvať a zopakovať rozprávanie  d.3) Používať spisovnú výslovnosť |
| psychomotorické | c.1) Písať správne písané i tlačené tvary písmen *Dz, dz, Dž, dž*  c.2) Písať správne slabiky, slová a vety vytvorené z daných písmen |
| afektívny | d.4) Vyjadriť svoj vzťah k pozeraniu televízie |
| **Typ vyučovacej hodiny** | expozičná, dvojhodinový blok (90´) | |
| **Vyučovacie metódy** | riadený rozhovor, didaktická hra, práca s ilustráciou, produkčná metóda | |
| **Organizačné formy práce** | spoločná práca, samostatná práca | |
| **Pomôcky** | HUPSOV šlabikár LIPKA, 2. časť, Písanie, 6. zošit, maňuška HUPSA, kartičky so slovami, Pracovný zošit k HUPSOVMU šlabikáru LIPKA, multimediálny disk (MMD) k šlabikáru, PC, dataprojektor | |
| **Výkonový štandard** | Žiak vie:   1. identifikovať hlásky *Dz, Dž* v reči *(1. úroveň – zapamätanie)* 2. sluchovo určiťpozíciu nových hlások v slovách *(2. úroveň – porozumenie)* 3. určiť grafickú podobu tvarov písmen *Dz, dz, Dž, dž (1. úroveň – zapamätanie)* 4. čítať všetky tvary písmen *Dz, Dž (1. úroveň – zapamätanie)* 5. čítať plynule slová a vety s novými písmenami *(1. úroveň – zapamätanie)* 6. tvoriť vety podľa zadania *(3. úroveň – aplikácia)* 7. označiť obrázok opísaný v texte *(2. úroveň – porozumenie)* 8. písať správne veľké písané *Dz, Dž,* malé písané *dz, dž (1. úroveň – zapamätanie)* 9. vyjadriť svoj vzťah k pozeraniu televízie *(2. úroveň – reagovanie)* | |
| **Nástroje hodnotenia** | porovnanie výsledkov žiaka s jeho predchádzajúcimi výsledkami (individualizované hodnotenie) | |

Príprava je vypracovaná podľa **Metodických komentárov k HUPSOVMU šlabikáru LIPKA®**, strana xxx.

| ***Štruktúra*** | ***Činnosť*** | ***Čas*** | ***Didaktické poznámky*** |
| --- | --- | --- | --- |
|  | **1. hodina, časť ČÍTANIE** |  |  |
| 1. úvodná časť | * Privítanie žiakov v triede * Zraková rozcvička | 3´ | Individuálne podľa podmienok a zvyklostí konkrétnej triedy.  Ako zrakovú rozcvičku môžeme použiť interaktívne cvičenie *Lienka na výlete* na MMD. |
| 2. motivačná časť | * Motivačné rozprávanie | 2´ | HUPS môže povedať žiakom, že veľmi rád pozerá televíziu, najmä rozprávky. Raz sa mu zdalo, že zázračný džin z televíznej rozprávky vystúpil k nemu. Ako to celé dopadlo, si prváci vypočujú alebo prečítajú v príbehu v šlabikári. Najskôr sa však naučia poznať a čítať rodinku nového písmena, ktoré je na začiatku slova *džin.* Žiaci určia písmeno. |
| 3. expozičná časť | * Vyvodenie tvarov písmen *Dz, Dž* na nápovedných tabuliach      * Šlabikár, strana 50, vyvodenie všetkých tvarov písmen *Dz, Dž*      * Šlabikár, strana 50   + práca s vyvodzovacími obrázkami      * Didaktická hra *Bystré ušká* | 8´ | Žiakom ukážeme nápovedné tabule k písmenám *Dz* a *Dž*. Vysvetlíme im, že v slovenčine existujú hlásky, ktoré sa zapisujú dvomi písmenami. Takou sú napríklad hlásky *Dz* a*Dž*. Povieme im, že tak, ako *Y*, ani *Dz* nemá nápovedný obrázok, lebo žiadne slovo v slovenčine začínajúce sa na *dz* sa nedá znázorniť obrázkom. Nápovedný obrázok džbánu na nápovednej tabuli k písmenu *Dž* pomenujú a určia prvú hlásku v názve obrázka.    Na nápovedných tabuliach žiaci spoločne pomenujú tvary všetkých písmen*: veľké* *tlačené Dz, malé tlačené dz, veľké písané Dz, malé písané dz*,  *veľké* *tlačené Dž, malé tlačené dž, veľké písané Dž, malé písané dž*.  Spoločne so žiakmi opakujeme názvy písmen. Rodinky nových písmen môžu žiaci predstaviť aj HUPSOVI.  Po pomenovaní písmen na nápovedných tabuliach si žiaci otvoria šlabikár na strane 50, pomenujú nápovedný obrázok a prečítajú všetky tvary písmen *Dz, Dž*.  Žiaci pomenujú obrázky v jednotlivých riadkoch a určia pozíciu hlások *dz* alebo *dž* v slovách.  Pri riešení úlohy môžeme použiť *MMD/Nácvičné obdobie/písmená Dz, Dž/Vyvodzovacie obrázky.*  Dôvodom zaradenia hry je určiť slová, v ktorých je alebo nie je hláska *dz* alebo *dž*. Žiaci netvoria slová sami, pretože tieto hlásky sú menej frekventované. Žiaci si položia ruky na lavicu a počúvajú slová, ktoré im budeme hovoriť. Ak povieme slovo, v ktorom je hláska *dz* alebo *dž,* zdvihnú ruku (lakeť zostáva položený na lavici). Ak povieme slovo, v ktorom nie je hláska *dz* alebo *dž*, ruku majú položenú na lavici. Na záver hry pochválime žiakov za to, že majú bystré ušká a správne pracovali.  Môžeme použiť slová, v ktorých je hláska *dz* alebo *dž*: *džbán, džem, vychádzka, cudzinec, medzi, džíp, džudo, hrádza, džús, hádzaná, rýdzik, nevädza, džungľa, hrdza, bryndza, erdží, džínsy, cvendží...* |
| 4. fixačná časť | * Motivačný text *HUPS pozerá rozprávku o džinovi*   + počúvanie príbehu   + rozhovor o prečítanom texte | 10´ | So žiakmi sa presunieme do zadnej časti triedy (mimo lavíc).  Spoločne prečítame text o tom, ako HUPS pozerá televíziu. Postava z rozprávky džin sa objaví aj vedľa neho. HUPS, keďže je zahĺbený do pozerania, nepočúva pozorne, čo mu džin hovorí. Neuvedomí si, na čo sa ho pýta, a želá si len to, aby džin nestál pred obrazovkou.  Po prečítaní textu v krátkom riadenom rozhovore môžeme žiakov upozorniť na to, že televíznemu vysielaniu venujeme často zbytočne dlhý čas. Nepočúvame pri tom ľudí okolo nás, nevenujeme im pozornosť. Žiaci by prostredníctvom textu mali zistiť, že vzájomná komunikácia je dôležitejšia ako pozeranie televízie.  Pri opakovanom čítaní upozorníme žiakov na potrebu výrazného čítania priamej reči. Text je vhodný aj na rolové čítanie v dvojiciach – rozprávač a HUPS.  V texte sa nachádza iným fontom napísané slovné spojenie. Žiaci vysvetlia jeho význam a môžu ho použiť v ďalšej vete.  Vysvetlenie významu zvýraznených slov nájdeme v HUPSOVOM slovníku na MMD: *MMD/Nácvičné obdobie/písmená Dz, Dž/HUPSOV SLOVNÍK/str. 50 HUPS pozerá rozprávku o džinovi.* |
|  | **1. hodina, časť PÍSANIE** |  |  |
| 1. expozičná časť | * Písanie, 6. zošit, strana 14   + rozcvičenie rúk   + ukážka správneho tvaru a postupu písania | 5´ | Pred písaním vždy zaradíme rozcvičenie ruky (klopanie prstami po lavici, „kráčanie“ prstami po lavici, krúženie zápästím, krúženie ramenom...).  Spoločne sa zameriame na všetky tvary písmen *Dz, Dž* v predpisovom zošite v záložkách pod sebou. Žiaci prečítajú všetky tvary písmen a povedia, ktoré písmená sa budú učiť písať (sú vyznačené ružovou farbou).  Na multimediálnom disku k šlabikáru spustíme program s animáciou postupu správneho písania písmen *Dz, Dž*  *MMD/Nácvičné obdobie/písmená Dz, Dž /Postup správneho písania.* Postup práce s MMD nájdeme v metodických komentároch na multimediálnom disku.  Animáciu niekoľkokrát opakujeme a žiaci opisujú pohyb pera. Potom píšu tvar veľkého písaného *Dz* a malého písaného *dž* vystretou rukou vo vzduchu spolu s animáciou. Môžeme sa ich spýtať, z ktorých písmen sú písmená *Dz* a *dž* zložené.  Žiaci nacvičujú písanie písaných tvarov písmen v cvičnom zošite. |
| 2. fixačná časť | * Písanie, 6. zošit, strana 14, nácvik písania veľkých tvarov písmen      * + precvičovanie grafickej podoby písmena      * Písanie, 6. zošit, strana 14   + písanie tvarov písmen *Dz, dz, Dž, dž* | 15´ | Keď žiaci zvládli tvar písmen *Dz, dz, Dž, dž* v cvičnom zošite, pokračujú v predpisovom zošite. Najskôr môžu obtiahnuť tvary písmen*,* ktoré sú doplnené šípkami s číslami vyjadrujúcimi postupnosť pri písaní. Žiaci opíšu postup*,* potomobťahujú tvar písmen rôznymi farbičkami.  Grafickú podobu písmen si žiaci zopakujú v tabuľke s písmenami. Vyfarbia iba tvary písmen *dz, dž.* Cieľom tejto úlohy je utvrdiť si správnu grafickú podobu oboch písmen. Žiakov priebežne kontrolujeme.  Žiaci obtiahnu zväčšené tvary písmen *Dz, dz, Dž, dž* v prvých dvoch riadkoch, môžu písať perom. Upozorníme ich na šípky – správny smer a rozstupy písmen pri písaní.  Pri sebahodnotení sa žiaci môžu zamerať na správnu šírku písmen*.* Môžu zakrúžkovať ľubovoľnou farbičkou slovo, ktoré sa im najviac vydarilo. |
| 3. záverečná časť | * Spoločné vyhodnotenie práce   + vyhodnotenie práce žiakov | 2´ | Na záver hodiny žiaci ešte raz prečítajú všetky tvary nových písmen a zopakujú si, že v slovenčine sa niektoré hlásky zapisujú dvomi písmenami. |
|  | **2. hodina** |  |  |
| 1. expozičná časť | * Šlabikár, strana 50, úloha   + označenie obrázka opísaného v texte * Šlabikár, strana 50   + čítanie slov s novým písmenom      * Didaktická hra *Hľadaj dvojicu* | 20´ | Žiaci spoločne prečítajú motivačný text o HUPSOVI. Môžu podčiarknuť vety, ktoré opisujú džina z rozprávky. Potom podľa nich označia správny obrázok džina (riešenie: *Je tmavý, akoby vymetal sadze z komína. Oblečené má džínsy. Ovláda džudo.*).  Žiaci najskôr spoločne prečítajú každý riadok rovnomerným pomalším a plynulým tempom. Potom čítajú slová tak, že jedno slovo prečítajú nahlas, druhé potichu. Pri opakovanom čítaní môžu čítať slová od konca riadkov.  Pri riešení úlohy môžeme použiť *MMD/Nácvičné obdobie/písmená Dz, Dž /Práca so šlabikárom/str. 50, NOVÉ SLOVÁ.*  Opis didaktickej hry je v metodických komentároch. Dôvodom jej zaradenia je precvičiť čítanie a priraďovanie tlačeného a písaného tvaru toho istého slova. Môžeme použiť slová: *džbán, džem, cudzinec, medzi, džíp, džudo, hrádza, džús, hádže, rýdzik, džungľa, hrdza, bryndza, erdží, džínsy, cvendží...* |
| 2. fixačná časť | * Písanie, 6. zošit, strana 15        * Pracovný zošit, strana 37, úloha 8   + tvorenie podobne znejúcich slov      * Pracovný zošit, strana 37, úloha 7   + tvorenie slov podľa zadania | 23´ | Skôr než žiaci začnú nacvičovať písanie slov, povedia ich nahlas, rozložia na hlásky a povedia počet hlások v slove. Prácu žiakov priebežne kontrolujeme, hodnotíme a chválime ich za pokrok.  Po napísaní horného bloku riadkov na strane prerušíme písanie kvôli zmene činnosti.  Žiaci vyfarbia ľubovoľnou farbou plôšku, ktorá predeľuje stranu.  Môžu nahlas prečítať slová, ktoré napísali.  Dolnú časť strany môžeme zadať ako domácu úlohu.    Úlohu zaradíme skôr ako úlohu 7, lebo ju budú žiaci riešiť samostatne.  HUPS povie prvákom, že sa budú opäť hrať so slovami. Teraz ich budú vymýšľať, nie hľadať dvojice. Žiaci spoločne prečítajú prvé slová z riadka a navrhnú slová, ktoré podobne znejú. Niektoré z nich napíšu na tabuľu a do pracovného zošita (napríklad: *kameň, jeleň, vrtuľa, fazuľa*).  HUPS môže povedať prvákom, že sa zahrajú na rozprávku o námorníkovi cestovateľovi a pripravia mu kufor na dlhú cestu. Žiaci navrhnú veci, ktoré by si námorník mohol zbaliť do kufra. Potom píšu a kreslia samostatne (napríklad: *fajku, kompas, mapu, tričko, čiapku, hrebeň..*.).  Pri sebahodnotení sa žiaci môžu zamerať na výber slov v úlohe 7*.* |
| 3. záverečná časť | * Vyhodnotenie práce na hodine | 2´ | Prácu žiakov hodnotíme individuálne, oceňujeme a zdôrazňujeme každé napredovanie. Žiaci môžu povedať, čo nové sa na hodine dozvedeli, čo sa im páčilo a nepáčilo. |

|  |  |  |
| --- | --- | --- |
| **Predmet** | **Slovenský jazyk a literatúra** | |
| **Vzdelávacia oblasť** | Jazyk a komunikácia | |
| **Ročník** | prvý | |
| **Vyučujúci** |  | |
| **Dátum** |  | |
| **Učebnica** | **HUPSOV šlabikár LIPKA®** | |
| **Tematický celok** | Čítanie – **Hláska a písmená *Dz, dz, Dž, dž***  Písanie – **veľké písané *Dz, Dž,* malé písané *dz, dž*** | |
| **Prierezové témy** | Osobnostný a sociálny rozvoj | |
| **Medzipredmetové**  **vzťahy** | Etická výchova | |
| **Všeobecné ciele** | a) Rozvíjať fonematické uvedomovanie  b) Poznať a čítať písmená slovenskej abecedy  c) Písať správne tvary písmen slovenskej abecedy  d) Rozvíjať komunikačné a vyjadrovacie schopnosti | |
| **Špecifické ciele** | kognitívne | a.1) Identifikovať hlásky *dz, dž* v slovách  b.1) Čítať všetky tvary písmen *Dz, dz, Dž, dž*  b.2) Čítaťslabiky, slová a vety vytvorené z daných písmen  b.3) Čítať s porozumením  d.1) Pomenovať obrázky  d.2) Počúvať a zopakovať rozprávanie  d.3) Používať spisovnú výslovnosť |
| psychomotorické | c.1) Písať správne písané i tlačené tvary písmen *Dz, dz, Dž, dž*  c.2) Písať správne slová a vety vytvorené z daných písmen |
| afektívny | d.4) Rozprávať o svojich prianiach |
| **Typ vyučovacej hodiny** | fixačná, dvojhodinový blok (90´) | |
| **Vyučovacie metódy** | riadený rozhovor, didaktická hra, práca s ilustráciou, produkčná metóda | |
| **Organizačné formy práce** | spoločná práca, samostatná práca | |
| **Pomôcky** | HUPSOV šlabikár LIPKA, 2. časť, Písanie, 6. zošit, maňuška HUPSA, slová na kartičkách, Pracovný zošit k HUPSOVMU šlabikáru LIPKA, multimediálny disk (MMD) k šlabikáru, PC, dataprojektor | |
| **Výkonový štandard** | Žiak vie:   1. čítať slová a vety s novým písmenom *(1. úroveň – zapamätanie)* 2. priradiť k slovám vysvetlenie ich významu *(2. úroveň – porozumenie)* 3. tvoriť vety podľa zadania *(3. úroveň – aplikácia)* 4. nakresliť obrázok podľa informácií vo vete *(2. úroveň – porozumenie)* 5. priradiť dvojice slov s podobným významom *(2. úroveň – porozumenie)* 6. písať správne tlačené tvary *Ž, ž (1. úroveň – zapamätanie)* 7. rozprávať o svojich prianiach *(2. úroveň – reagovanie)* | |
| **Nástroje hodnotenia** | porovnanie výsledkov žiaka s jeho predchádzajúcimi výsledkami (individualizované hodnotenie) | |

Príprava je vypracovaná podľa **Metodických komentárov k HUPSOVMU šlabikáru LIPKA®**, strana xxx.

| ***Štruktúra*** | ***Činnosť*** | ***Čas*** | ***Didaktické poznámky*** |
| --- | --- | --- | --- |
|  | **1. hodina** |  |  |
| 1. úvodná časť | * Privítanie žiakov v triede * Zraková rozcvička | 3´ | Individuálne podľa podmienok a zvyklostí konkrétnej triedy.  Ako zrakovú rozcvičku môžeme použiť interaktívne cvičenie *Lienka na výlete* na MMD. |
| 2. expozičná časť | * Šlabikár, strana 51, úloha 1   + vysvetlenie významu slov | 15´ | HUPS môže povedať žiakom, že sa mu páčia nové písmená *Dz, Dž*, pretože sú zložené z dvoch písmen a vyslovíme ich jedným zvukom (hláskou). Nepozná však niektoré slová, v ktorých nové písmená sú. Chce sa to naučiť, už nie je lenivý, ale potrebuje pomoc prvákov. Prosí ich, aby mu pomohli priradiť k slovám ich významy.  Žiaci najskôr postupne prečítajú všetky slová a všetky vysvetlenia. Potom čítajú jednotlivé slová a priraďujú významy – spájajú ich čiarou. Po vypracovaní úlohy žiaci spoločne prečítajú priradené slová a ich významy.  Pri riešení úlohy môžeme použiť *MMD/Nácvičné obdobie/písmená Dz, Dž/Práca so šlabikárom/str. 50, úloha 1.* |
| 3. fixačná časť | * Šlabikár, strana 51, úloha 2   + čítanie krátkeho textu      * Didaktická hra *Čierny Peter* * Šlabikár, strana 51, písanie tlačených písmen      * Didaktická hra *Tichá* * Písanie, 6. zošit, strana 16 | 25´ | HUPS môže povedať žiakom, že po sledovaní rozprávky o džinovi v televízii mal zvláštny sen. Cudzí ľudia od neho všeličo pýtali, chceli, aby im plnil rôzne želania. Bol z toho celý zmätený. V krátkom riadenom rozhovore žiaci povedia, čo a pre koho by si priali, keby za nimi prišiel džin z rozprávky a mohli by si niečo želať. Malo by to však byť iba jedno želanie a malo by byť pre iných ľudí nie pre nich.  Žiaci potom čítajú text. Najskôr vyberáme žiakov, ktorí zvládnu plynule prečítať nový text. Pri opakovanom čítaní sa vystriedajú všetci žiaci. Čítajú v skupinkách, samostatne, celé rady...  Opis didaktickej hry je v metodických komentároch. Dôvodom jej zaradenia je pozorne sledovať čítaný text a rozlišovať jednotlivé vety.  Žiaci čítajú text z predchádzajúcej úlohy.  Žiaci najskôr napíšu tvary písmen vystretou rukou vo vzduchu, potom ich píšu do šlabikára. Pracujú samostatne. Priebežne ich prácu kontrolujeme a individuálne hodnotíme.  Pri nácviku písania tlačených tvarov písmen môžeme využiť pracovné listy na *MMD/Nácvičné obdobie/písmená Dz, Dž/Pracovný list písmená Dz, dz, Pracovný list písmená Dž, dž.*  Pri riešení úlohy môžeme použiť *MMD/Nácvičné obdobie/písmená Dz, Dž/Práca so šlabikárom/tlačené písmená Dz, dz, Dž, dž.*  Keď žiaci dopíšu tvary tlačených písmen, samostatne riešiaHUPSOVU úlohu. Po skončení práce niektorých žiakov vyzveme, aby povedali svoje napísané slová vo vetách. Všetkých žiakov pochválime za samostatnú prácu.  Dôvodom zaradenia didaktickej hry je precvičenie čítania písmen, poznanie významu slov a zmena činnosti na hodine. Na kartičkách máme napísané slová, najvýhodnejšie je použiť slová z úlohy 1. Žiakom ukážeme napríklad slovo *bendžo*, môžeme sa spýtať: *Je to hudobný nástroj podobný gitare?* Žiaci kývaním hlavy odpovedia *áno*. Potom slovo spoločne prečítajú. Ak ukážeme žiakom slovo *bryndza*, môžeme sa spýtať: *Je to hračka?* Žiaci kývaním hlavy odpovedia *nie*.  Žiaci samostatne prepisujú vety. Upozorníme ich na kontrolu a prečítanie napísaných viet.  Prácu žiakov priebežne kontrolujeme.  Pri sebahodnotení môžeme postupovať podľa pokynov v metodických komentároch. Žiaci sa môžu zamerať na krasopis viet. |
| 4. záverečná časť | * Spoločné vyhodnotenie práce   + vyhodnotenie práce žiakov | 2´ | Na záver hodiny žiaci môžu povedať slová a ich významy z úlohy 1, ktoré si zapamätali. Pochválime ich za prácu na hodine. |
|  | **2. hodina** |  |  |
| 1. expozičná časť | * Písanie, 6. zošit, strana 17      * Písanie, 6. zošit, strana 17      * Pracovný zošit, strana 41, čítanie o zvieratách | 20´ | Pred písaním vždy zaradíme rozcvičenie ruky (klopanie prstami po lavici, „kráčanie“ prstami po lavici, krúženie zápästím, krúženie ramenom...).  HUPS môže povedať žiakom, že dnes budú čarovať so slovami.  Žiakom vysvetlíme zadanie úlohy v hornej časti strany. Najskôr zmenené slová povedia, potom ich samostatne napíšu. Vetu napíšu tiež samostatne. Ich prácu priebežne kontrolujeme a chválime ich za samostatnosť.  HUPS môže povedať žiakom, že sa veľmi teší na čarovanie so slovami.  Tento typ úlohy riešia žiaci prvýkrát, preto pracujeme spoločne. V úlohe je začiatok riešenia vypracovaný.  Žiaci prečítajú najskôr slovo v ružovom riadku. Potom prečítajú prvú vetu vľavo od tabuľky. Vysvetlíme im, že riešenie je už napísané. Prečítajú „nezmyselné“ slovo, ktoré vzniklo zámenou písmena. Takýmto spôsobom postupujú až do konca tabuľky. V riadkoch, ktoré nie sú vypracované, menia písmená podľa pokynov vo vetách. Riešenie: *Slovo SKRIŇA sa premenilo na slovo MANDĽA*.  Pri sebahodnotení môžeme postupovať podľa pokynov v metodických komentároch. Žiaci sa môžu zamerať na správne písanie zmenených slov v hornej časti strany.  So žiakmi sa môžeme presunúť do zadnej časti triedy (mimo lavíc).  Pomenujú všetky tvary písmen *Dz, dz, Dž, dž* a prečítajú názov zvieraťa, o ktorom sa dozvedia z pracovného zošita. Prvýkrát nie je v názve zvieraťa nové písmeno. Skôr než im o ňom niečo prečítame, spýtame sa, či zviera poznajú a čo je podľa ilustrácie preň charakteristické. Potom môžeme spoločne prečítať informáciu o *cvrčkovi*. |
| 2. fixačná časť | * Pracovný zošit, strana 41, úloha 1   + zloženie slov z daných písmen      * Pracovný zošit, strana 41, úloha 2   + priradenie dvojíc slov s podobným významom      * Pracovný zošit, strana 41, úloha 3   + dokreslenie obrázka podľa informácie vo vete      * Pracovný zošit, strana 41, úloha 4 | 23´ | HUPS môže povedať žiakom, že im chcel spraviť radosť a vyzdobiť džbány novými slovami. Tie sa mu však nepodarilo napísať tak, ako si predstavoval – písmená v džbánoch sú rozhádzané. Úlohou prvákov je zložiť z písmen slová, ktoré HUPS plánoval napísať na džbány. Prvé písmeno slova je zvýraznené. Riešenie: *džem, sadza, hrdza, džíp, bendžo, džungľa, džbán*.  Žiakov rozdelíme na dve skupiny.  **Prvá skupina** samostatne rieši úlohy 2, 3 a 4. Zadania úloh vysvetlíme všetkým spoločne.  **Druhá skupina** číta spolu s učiteľom text z textovej prílohy na nácvik techniky čítania na strane 10 (je umiestnená v strede šlabikára). Pracujeme podľa individuálnych potrieb žiakov.  Prácu skupín po dohodnutom časovom úseku vymeníme.  Samostatnú prácu žiakov spoločne skontrolujeme.  Pri sebahodnotení sa žiaci môžu zamerať na správne priradenie dvojíc slov s podobným významom v druhej úlohe. |
| 3. záverečná časť | * Vyhodnotenie práce na hodine | 2´ | Prácu žiakov hodnotíme individuálne, oceňujeme a zdôrazňujeme každé napredovanie. Najviac vyzdvihneme ich samostatnosť pri riešení úloh. |

|  |  |  |
| --- | --- | --- |
| **Predmet** | **Slovenský jazyk a literatúra** | |
| **Vzdelávacia oblasť** | Jazyk a komunikácia | |
| **Ročník** | prvý | |
| **Vyučujúci** |  | |
| **Dátum** |  | |
| **Učebnica** | **HUPSOV šlabikár LIPKA®** | |
| **Tematický celok** | Čítanie – **Hláska a písmená *Ch, ch***  Písanie – **veľké písané *ch,* malé písané *ch*** | |
| **Prierezové témy** | Environmentálna výchova | |
| **Medzipredmetové**  **vzťahy** | Prírodoveda | |
| **Všeobecné ciele** | a) Rozvíjať fonematické uvedomovanie  b) Poznať a čítať písmená slovenskej abecedy  c) Písať správne tvary písmen slovenskej abecedy  d) Rozvíjať komunikačné a vyjadrovacie schopnosti | |
| **Špecifické ciele** | kognitívne | a.1) Identifikovať hlásku *Ch* v reči  a.2) Určiť pozíciu novej hlásky v slovách  b.1) Čítať všetky tvary písmena *Ch*  b.2) Čítaťslabiky, slová a vety vytvorené z daných písmen  b.3) Čítať s porozumením  d.1) Pomenovať obrázky  d.2) Počúvať a zopakovať rozprávanie  d.3) Používať spisovnú výslovnosť |
| psychomotorické | c.1) Písať správne písané i tlačené tvary písmen *Ch, ch*  c.2) Písať správne slabiky, slová a vety vytvorené z daných písmen |
| afektívny | d.4) Kriticky hodnotiť neprimerané správanie |
| **Typ vyučovacej hodiny** | expozičná, dvojhodinový blok (90´) | |
| **Vyučovacie metódy** | riadený rozhovor, didaktická hra, práca s ilustráciou, produkčná metóda | |
| **Organizačné formy práce** | spoločná práca, samostatná práca | |
| **Pomôcky** | HUPSOV šlabikár LIPKA, 2. časť, Písanie, 6. zošit, maňuška HUPSA, kartičky so slovami, Pracovný zošit k HUPSOVMU šlabikáru LIPKA, multimediálny disk (MMD) k šlabikáru, PC, dataprojektor | |
| **Výkonový štandard** | Žiak vie:   1. identifikovať hlásku *Ch* v reči *(1. úroveň – zapamätanie)* 2. sluchovo určiťpozíciu novej hlásky v slovách *(2. úroveň – porozumenie)* 3. určiť grafickú podobu tvarov písmen *Ch, ch (1. úroveň – zapamätanie)* 4. čítať všetky tvary písmena *Ch (1. úroveň – zapamätanie)* 5. čítať plynule slová a vety s novými písmenami *(1. úroveň – zapamätanie)* 6. čítať citoslovcia so správnou intonáciou *(2. úroveň – porozumenie)* 7. tvoriť vety podľa zadania *(3. úroveň – aplikácia)* 8. vyhľadať informáciu priamo určenú v texte *(2. úroveň – porozumenie)* 9. písať správne veľké písané *Ch,* malé písané *ch (1. úroveň – zapamätanie)* 10. kriticky hodnotiť neprimerané správanie *(2. úroveň – reagovanie)* | |
| **Nástroje hodnotenia** | porovnanie výsledkov žiaka s jeho predchádzajúcimi výsledkami (individualizované hodnotenie) | |

Príprava je vypracovaná podľa **Metodických komentárov k HUPSOVMU šlabikáru LIPKA®**, strana xxx.

| ***Štruktúra*** | ***Činnosť*** | ***Čas*** | ***Didaktické poznámky*** |
| --- | --- | --- | --- |
|  | **1. hodina, časť ČÍTANIE** |  |  |
| 1. úvodná časť | * Privítanie žiakov v triede * Zraková rozcvička | 3´ | Individuálne podľa podmienok a zvyklostí konkrétnej triedy.  Ako zrakovú rozcvičku môžeme použiť interaktívne cvičenie *Lienka na výlete* na MMD. |
| 2. motivačná časť | * Motivačné rozprávanie | 2´ | HUPS môže povedať žiakom, že im chce porozprávať príbeh o tom, ako sa naľakal chrústov. Ako to celé dopadlo, si prváci vypočujú alebo prečítajú v príbehu v šlabikári. Najskôr sa však naučia poznať a čítať rodinku nového písmena, ktoré je na začiatku slova *chrúst.* Žiaci určia písmeno. |
| 3. expozičná časť | * Vyvodenie tvarov písmena *Ch* na nápovednej tabuli      * Šlabikár, strana 52, vyvodenie všetkých tvarov písmena *Ch*      * Šlabikár, strana 52   + práca s vyvodzovacími obrázkami      * Didaktická hra *Vlny* | 8´ | Žiakom ukážeme nápovedný obrázok chobotnice na nápovednej tabuli. Určia a pomenujú prvú hlásku v názve obrázka.  Na nápovednej tabuli s písmenom *Ch* predstavíme rodinku písmena *Ch: veľké* *tlačené Ch, malé tlačené ch, veľké písané Ch, malé písané ch*. Pripomenieme im, že aj hláska *Ch*, podobne ako *Dz, Dž*, je zapísaná dvomi písmenami.  Spoločne so žiakmi opakujeme názvy písmen. Rodinku písmena *Ch* žiaci môžu predstaviť aj HUPSOVI.  Po pomenovaní písmen na nápovedných tabuliach si žiaci otvoria šlabikár na strane 52, pomenujú nápovedný obrázok a prečítajú všetky tvary písmena *Ch*.  Žiaci pomenujú obrázky v jednotlivých riadkoch a určia pozíciu hlásky *Ch* v slovách. Môžu hovoriť ďalšie slová s hláskou *Ch* a určiť jej pozíciu v slove. Slová môžu použiť vo vetách. Opäť dbáme na čo najpresnejšie formulácie žiakov (neopakovať zbytočne slová, neúčelne nepoužívať a neopakovať zámená a pod.).  Pri riešení úlohy môžeme použiť *MMD/Nácvičné obdobie/písmeno Ch/Vyvodzovacie obrázky.*  Dôvodom zaradenia hry je okamžitá spätná väzba, či žiaci vedia vymyslieť slovo s hláskou *Ch* na začiatku, vo vnútri alebo na konci slova.  Žiakom povieme, aby sa postupne postavili a povedali slovo s hláskou *Ch*. Žiaci vstávajú z lavíc v poradí, ako sedia, po vyslovení slova zostanú stáť. Keď sa takýmto spôsobom všetci vystriedajú, začnú opäť tvoriť slová s hláskou *Ch*, ale žiaci si po splnení zadania sadnú. Státím a sadnutím žiaci pripomínajú pohyb vlny (ako pri športových podujatiach na tribúne). Aby boli „vlny“ rýchlejšie, môžeme žiakov rozdeliť na skupiny podľa radov lavíc, v ktorých sedia (každý rad spraví samostatnú vlnu). |
| 4. fixačná časť | * Motivačný text *Ako HUPSA zachvátila chichotavá choroba*   + počúvanie príbehu   + rozhovor o prečítanom texte | 10´ | So žiakmi sa presunieme do zadnej časti triedy (mimo lavíc).  Spoločne prečítame text o tom, ako HUPSOVI vletel do vlasov chrúst. HUPS sa bojí rôzneho lietajúceho hmyzu, preto reagoval neprimerane. Pri jeho bláznivom úteku mu vletela do ucha mucha. Keďže ho to šteklilo, začal sa smiať a chrúst mu z vlasov vypadol. Z príbehu vyplýva, že nepremyslené a neprimerané reakcie problémy neriešia, to už skôr pomôže náhoda. V krátkom riadenom rozhovore môžu žiaci navrhnúť, ako mal HUPS postupovať.  Vysvetlenie významu zvýraznených slov nájdeme v HUPSOVOM  slovníku na MMD: *MMD/Nácvičné obdobie/písmená Ch/HUPSOV*  *SLOVNÍK/str. 52 Ako HUPSA zachvátila chichotavá choroba.* |
|  | **1. hodina, časť PÍSANIE** |  |  |
| 1. expozičná časť | * Písanie, 6. zošit, strana 18   + rozcvičenie rúk   + ukážka správneho tvaru písmena a postupu písania | 5´ | Pred písaním vždy zaradíme rozcvičenie ruky (klopanie prstami po lavici, „kráčanie“ prstami po lavici, krúženie zápästím, krúženie ramenom...).  Spoločne sa zameriame na všetky tvary písmena *Ch* v predpisovom zošite v záložkách pod sebou. Žiaci prečítajú všetky tvary písmen a povedia, ktoré písmená sa budú učiť písať (sú vyznačené ružovou farbou).  Na multimediálnom disku k šlabikáru spustíme program s animáciou postupu správneho písania veľkého písaného *Ch* a malého písaného *ch*, *MMD/Nácvičné obdobie/písmeno Ch/Postup správneho písania.* Postup práce s MMD nájdeme v metodických komentároch na multimediálnom disku.  Animáciu niekoľkokrát opakujeme a žiaci opisujú pohyb pera. Potom píšu tvar veľkého písaného *Ch* a malého písaného *ch* vystretou rukou vo vzduchu spolu s animáciou. Môžeme sa ich spýtať, z ktorých písmen je zložené písmeno *Ch*.  Žiaci nacvičujú písanie písaných tvarov písmen v cvičnom zošite. |
| 2. fixačná časť | * Písanie, 6. zošit, strana 18, nácvik písania veľkých tvarov písmen      * + precvičovanie grafickej podoby písmena      * Písanie, 6. zošit, strana 18   + písanie tvarov písmena *Ch* | 15´ | Keď žiaci zvládli tvar veľkého písaného *Ch* a malého písaného *ch* v cvičnom zošite, pokračujú v predpisovom zošite. Najskôr môžu obtiahnuť tvary písmen*,* ktoré sú doplnené šípkami s číslami vyjadrujúcimi postupnosť pri písaní. Žiaci opíšu postup*,* potomobťahujú tvar písmen rôznymi farbičkami.  Grafickú podobu písmena si žiaci zopakujú v tabuľke s písmenami. Vyfarbia iba tvary malého písaného *ch*. Cieľom tejto úlohy je utvrdiť si správnu grafickú podobu malého písaného *ch*. Žiakov priebežne kontrolujeme.  Žiaci obtiahnu zväčšené tvary písmen *Ch, ch* v prvom riadku, môžu písať perom. Upozorníme ich na šípky – správny smer a rozstupy písmen pri písaní.  Pri sebahodnotení sa žiaci môžu zamerať na správne rozstupy písmen v slovách*.* Môžu zakrúžkovať ľubovoľnou farbičkou slovo, ktoré sa im najviac vydarilo. |
| 3. záverečná časť | * Spoločné vyhodnotenie práce   + vyhodnotenie práce žiakov | 2´ | Na záver hodiny žiaci ešte raz prečítajú všetky tvary nového písmena a zopakujú si, že v slovenčine sa niektoré hlásky zapisujú dvomi písmenami. |
|  | **2. hodina** |  |  |
| 1. expozičná časť | * Šlabikár, strana 52, úloha   + označenie obrázka opísaného v texte * Šlabikár, strana 52   + čítanie slov s novým písmenom      * Didaktická hra *Nezbedný vietor* | 28´ | Žiaci spoločne prečítajú motivačný text o HUPSOVI. Upozorníme ich na zmenu intonácie hlasu pri čítaní slov vyjadrujúcich HUPSOV smiech (citosloviec). Po opakovanom čítaní podčiarknu vetu, ktorá hovorí o tom, z čoho dostal HUPS chichotavú chorobu (riešenie: z*muchy v uchu dostal záchvat chichotu*).  So žiakmi sa môžeme presunúť do zadnej časti triedy (mimo lavíc).  Potom čítajú slová tak, že čítajú stĺpce súvisle ako vlnovku (každý druhý stĺpec začnú čítať zospodu, aby nadviazali na posledné slovo predchádzajúceho stĺpca). Dôležité je, aby mali rovnaké tempo čítania a „nestratili“ sa v texte.  Pri opakovanom čítaní slov po riadkoch môžu chlapci čítať iba slová, v ktorých je *ch* na začiatku, dievčatá čítajú iba slová, v ktorých je *ch* vo vnútri slova.  Pri riešení úlohy môžeme použiť *MMD/Nácvičné obdobie/písmeno CH /Práca so šlabikárom/str. 52, NOVÉ SLOVÁ.*  Opis didaktickej hry je v metodických komentároch. Dôvodom jej zaradenia je opakovanie čítania známych slov napísaných písaným i tlačeným písmom.  Môžeme použiť slová: *kožuch, kuchár, Michal, varecha, chrobák, chorý, orechy, chlapec, machuľa, pochvala, buchty, rýchlik, chladný, oddychovať, chodba...* |
| 2. fixačná časť | * Písanie, 6. zošit, strana 19 | 15´ | Skôr než žiaci začnú nacvičovať písanie slov, povedia ich nahlas, rozložia na hlásky a povedia počet hlások v slove. Prácu žiakov priebežne kontrolujeme, hodnotíme a chválime ich za pokrok.  Po napísaní horného bloku riadkov na strane prerušíme písanie kvôli zmene činnosti.  Žiaci vyfarbia ľubovoľnou farbou plôšku, ktorá predeľuje stranu.  Môžu nahlas prečítať slová, ktoré napísali.  Pri písaní v dolnej časti strany postupujeme rovnako ako pri písaní slov v hornej časti strany.  Pri sebahodnotení môžeme postupovať podľa pokynov v metodických komentároch. Žiaci sa môžu zamerať na správnu hornú výšku písmen v slovách. |
| 3. záverečná časť | * Vyhodnotenie práce na hodine | 2´ | Prácu žiakov hodnotíme individuálne, oceňujeme a zdôrazňujeme každé napredovanie. Žiaci môžu zopakovať rady, ktoré dali HUPSOVI. |

|  |  |  |
| --- | --- | --- |
| **Predmet** | **Slovenský jazyk a literatúra** | |
| **Vzdelávacia oblasť** | Jazyk a komunikácia | |
| **Ročník** | prvý | |
| **Vyučujúci** |  | |
| **Dátum** |  | |
| **Učebnica** | **HUPSOV šlabikár LIPKA®** | |
| **Tematický celok** | Čítanie – **Hláska a písmená *Ch, ch***  Písanie – **veľké písané *Ch,* malé písané *ch*** | |
| **Prierezové témy** | Environmentálna výchova | |
| **Medzipredmetové**  **vzťahy** | Prírodoveda | |
| **Všeobecné ciele** | a) Poznať a čítať písmená slovenskej abecedy  b) Písať správne tvary písmen slovenskej abecedy  c) Rozvíjať komunikačné a vyjadrovacie schopnosti | |
| **Špecifické ciele** | kognitívne | a.1) Čítať všetky tvary písmen *Dz, dz, Dž, dž*  a.2) Čítaťslabiky, slová a vety vytvorené z daných písmen  a.3) Čítať s porozumením  c.1) Pomenovať obrázky  c.2) Počúvať a zopakovať rozprávanie  c.3) Používať spisovnú výslovnosť |
| psychomotorické | b.1) Písať správne písané i tlačené tvary písmen *Dz, dz, Dž, dž*  b.2) Písať správne slová a vety vytvorené z daných písmen |
| afektívny | c.4) Kriticky hodnotiť neprimerané správanie |
| **Typ vyučovacej hodiny** | fixačná, dvojhodinový blok (90´) | |
| **Vyučovacie metódy** | riadený rozhovor, didaktická hra, práca s ilustráciou, produkčná metóda | |
| **Organizačné formy práce** | spoločná práca, samostatná práca | |
| **Pomôcky** | HUPSOV šlabikár LIPKA, 2. časť, Písanie, 6. zošit, maňuška HUPSA, vety napísané na kartičkách po jednotlivých slovách, Pracovný zošit k HUPSOVMU šlabikáru LIPKA, multimediálny disk (MMD) k šlabikáru, PC, dataprojektor | |
| **Výkonový štandard** | Žiak vie:   1. čítať slová a vety s novým písmenom *(1. úroveň – zapamätanie)* 2. tvoriť vety podľa zadania *(3. úroveň – aplikácia)* 3. čítať priamu reč so správnou intonáciou *(2. úroveň – porozumenie)* 4. vysvetliť význam vety *Je dotieravý ako mucha. (2. úroveň – porozumenie)* 5. písať správne tlačené tvary *CH, ch (1. úroveň – zapamätanie)* 6. kriticky hodnotiť neprimerané správanie *(2. úroveň – reagovanie)* | |
| **Nástroje hodnotenia** | porovnanie výsledkov žiaka s jeho predchádzajúcimi výsledkami (individualizované hodnotenie) | |

Príprava je vypracovaná podľa **Metodických komentárov k HUPSOVMU šlabikáru LIPKA®**, strana xxx.

| ***Štruktúra*** | ***Činnosť*** | ***Čas*** | ***Didaktické poznámky*** |
| --- | --- | --- | --- |
|  | **1. hodina** |  |  |
| 1. úvodná časť | * Privítanie žiakov v triede * Zraková rozcvička | 3´ | Individuálne podľa podmienok a zvyklostí konkrétnej triedy.  Ako zrakovú rozcvičku môžeme použiť interaktívne cvičenie *Lienka na výlete* na MMD. |
| 2. expozičná časť | * Precvičovanie čítania   + práca skupín na stanovištiach * Šlabikár, strana 53, úloha 1   + dokončenie vety podľa zadania | 15´ | **Prvá skupina** sa presunie mimo lavíc, aby mali žiaci priestor na didaktickú hru. Máme pripravené kartičky s vetami napísanými po jednotlivých slovách, každé slovo inou farbou alebo iným typom písma. Kartičky spustíme z výšky na zem – „napršia“ ako dážď (je to didaktická hra *Dážď zo slov*). Žiaci z nich skladajú vety. Ak nemáme vetu pre každého žiaka, môžu pracovať vo dvojiciach. (Vety, ktoré môžeme použiť: *Silný chlap chytil plech. Vzduch v chodbe je chladný. Večer chceme oddychovať. Michal včera prechladol. Chceš chrúmať orechy? Mám rád orechové buchty. Mamička hľadá dlhú varechu. Čítam knižku o duchoch. V parku máme nové sochy. Strýko má chatu blízko hory. Dáš brokolicu do chladničky? Nový záchod slabo splachuje.*)  **Druhá skupina** bude pracovať pri magnetickej tabuli, kde sme napísali dvojice slov, ktoré spolu súvisia. Slová sú napísané v stĺpcoch v rozhádzanom poradí. Žiaci čiarou priradia slová, ktoré tvoria dvojicu (napr. *chrup – zuby, chodec – chodník, kachle – teplo, kuchár – jedlo, chlebík – múka, choroba – chrípka, machuľa – atrament, kožuch – kabát, chrúst – chrobák, chlapec – dievča, smiech – chichot, chirurg – lekár, chlad – zima, chlap – muž, chlpy – srsť*).  **Tretia skupina** pracuje v laviciach. Žiaci riešia úlohu zo šlabikára, strana 53, úloha 1. Na poličke sú HUPSOVE knihy. Žiaci si prezrú ich obálky a povedia, o čom sú. Pri práci s textami často hľadali súvislosť medzi ilustráciou a textom, preto by obsah kníh mali určiť podľa ilustrácií.  Pri riešení úlohy môžeme použiť *MMD/Nácvičné obdobie/písmeno Ch/Práca so šlabikárom/str. 53, úloha 1.*  Po uplynutí určeného časového úseku sa žiaci presúvajú na ďalšie stanovište. Prácu žiakov priebežne kontrolujeme a chválime ich za samostatnosť. |
| 3. fixačná časť | * Šlabikár, strana 53, úloha 2   + čítanie krátkeho textu      * + Šlabikár, strana 53, *HUPSOVA hádanka* * Šlabikár, strana 53, písanie tlačených písmen      * Pracovný zošit, strana 44, úloha 1 | 25´ | Text nadväzuje na text zo strany 52. Žiaci sa znova dozvedajú, že sa HUPS bojí chrústov. Dynamicky je opísaná jeho reakcia na chrústy v okolí. Zaujímavý a prekvapujúci je záver textu, keď sa žiaci dozvedia, že žiadne chrústy okolo HUPSA nie sú. HUPS sa len pripravuje na „záchvat“ na chrústiu sezónu. Je potrebné, aby si žiaci počas riadeného rozhovoru uvedomili, že takéto správanie môže byť aj nebezpečné, neprimeraným reagovaním môžu vystrašiť dospelých a spôsobiť, že si ľudia prestanú veriť. Žiaci sa pokúsia reprodukovať text (možno zostaviť aj stručnú osnovu). Vhodným rozšírením úlohy môže byť aj prerozprávanie príbehu z pohľadu okoloidúceho chodca. V texte je zvýraznený expresívny výraz. Žiaci sa ho pokúsia vysvetliť podľa kontextu.  Pri nácviku čítania sa môžu zahrať na „hadíka“ pri čítaní – každý žiak prečíta jednu vetu, čítajúceho však neurčuje učiteľ, ale čítajú v poradí tak, ako sedia za sebou v lavici (ako hadík). Pri opakovanom čítaní môžu žiaci realizovať rolové čítanie. Upozorníme ich na zmenu intonácie pri čítaní priamej reči. (Žiaci si môžu rozdielnymi farbami podčiarknuť vety podľa rolí.)  Vysvetlenie významu zvýraznených slov nájdeme v HUPSOVOM slovníku na MMD: *MMD/Nácvičné obdobie/písmeno Ch/HUPSOV SLOVNÍK/str. 53 Ako vyrobiť paniku.*  Pri riešení úlohy môžeme použiť *MMD/Nácvičné obdobie/písmeno Ch/Práca so šlabikárom/str. 53, úloha 2.*  Žiaci najskôr napíšu tvary písmen vystretou rukou vo vzduchu, potom ich píšu do šlabikára. Pracujú samostatne. Priebežne ich prácu kontrolujeme a individuálne hodnotíme.  Pri nácviku písania tlačených tvarov písmen môžeme využiť pracovné listy na *MMD/Nácvičné obdobie/písmeno Ch/Pracovný list písmeno Ch, Pracovný list písmeno ch.*  Pri riešení úlohy môžeme použiť *MMD/Nácvičné obdobie/písmeno Ch/Práca so šlabikárom/tlačené ch, Ch.*  Keď žiaci dopíšu tvary tlačených písmen, samostatne riešiaHUPSOVU úlohu. Po skončení práce niektorých žiakov vyzveme, aby povedali svoje napísané slová vo vetách. Všetkých žiakov pochválime za samostatnú prácu.  Táto úloha je opakovacia, preto ju žiaci môžu riešiť samostatne. Najskôr spoločne pomenujú obrázky a prečítajú pomocné slová na konci riadkov. Pri tvorení viet ich môžu použiť. Žiaci pracujú samostatne. Ich prácu priebežne kontrolujeme. Po dokončení práce žiaci svoje vety prečítajú. |
| 4. záverečná časť | * Spoločné vyhodnotenie práce   + vyhodnotenie práce žiakov | 2´ | Na záver hodiny žiaci môžu povedať mená spolužiakov, v ktorých je hláska *Ch.* Pochválime ich za prácu na hodine. |
|  | **2. hodina** |  |  |
| 1. expozičná časť | * Pracovný zošit, strana 42, čítanie o zvieratách      * Pracovný zošit, strana 42, úloha 1   + skladanie slov zo slabík | 10´ | So žiakmi sa môžeme presunúť do zadnej časti triedy (mimo lavíc).  Pomenujú všetky tvary písmena *Ch* a prečítajú názov zvieraťa, o ktorom sa dozvedia z pracovného zošita. Skôr než im o ňom niečo prečítame, spýtame sa, či zviera poznajú a čo je podľa ilustrácie preň charakteristické. Potom môžeme spoločne prečítať informáciu o *chameleónovi*.  HUPS môže povedať žiakom, že sa mu veľmi páčia chobotničky na obrázku. Rozmýšľa, akú úlohu priniesli prvákom. Žiaci by mali podľa vzoru zistiť, že budú skladať slová zo slabík a písať ich do chápadiel na pravej strane. (Riešenie: *varecha, mucha, chalupa, chata, choroba, chodec, ticho, sucho*.) Žiaci môžu pracovať spoločne. Upozorníme ich, že v chápadlách nie sú vyznačené rovné linajky. |
| 2. fixačná časť | * Pracovný zošit, strana 42, úloha 2   + vysvetlenie významu vety      * Pracovný zošit, strana 42, úloha 3        * Didaktická hra *Telefón* * Pracovný zošit, strana 44, úloha 2   + vysvetlenie významu slova      * Pracovný zošit, strana 44, úloha 3   + doplnenie slov | 33´ | HUPS prečíta žiakom vetu *(Je dotieravý ako mucha.)* a spýta sa ich, či vedia, čo toto prirovnanie znamená a kedy je vhodné ho použiť.  Žiaci povedia svoje názory. Pri tvorení viet dbáme na čo najpresnejšie formulácie žiakov (neopakovať zbytočne slová, neúčelne nepoužívať a neopakovať zámená a pod.). Potom opíšu situácie na obrázkoch.  Riešenie úlohy b): *Chlapec v okuliaroch je dotieravý ako mucha.*  Úlohu žiaci vypracujú samostatne.  Pri sebahodnotení sa môžu zamerať na správne napísanie viet v prvej úlohe.  Opis didaktickej hry je v metodických komentároch. Dôvodom jej zaradenia je precvičenie grafickej podoby a čítania slov.  Môžeme použiť kartičky so slovami z predchádzajúcich hodín.  Žiakov rozdelíme na dve skupiny.  **Prvá skupina** samostatne rieši úlohy 2 a 3. Zadania úloh vysvetlíme všetkým spoločne. Žiakov upozorníme, že slová, ktoré dopisujú do domina v úlohe 3, sú napísané v zátvorkách pod obrázkom.  **Druhá skupina** číta spolu s učiteľom text z textovej prílohy na nácvik techniky čítania na strane 10 (je umiestnená v strede šlabikára). Pracujeme podľa individuálnych potrieb žiakov.  Prácu skupín po dohodnutom časovom úseku vymeníme.  Samostatnú prácu žiakov spoločne skontrolujeme.  Pri sebahodnotení sa môžu zamerať na správne dopísanie slov na dominových kartičkách v tretej úlohe. |
| 3. záverečná časť | * Vyhodnotenie práce na hodine | 2´ | Prácu žiakov hodnotíme individuálne, oceňujeme a zdôrazňujeme každé napredovanie. Najviac vyzdvihneme ich samostatnosť pri riešení úloh. |